text: Hvem så episode på kirkegård?
  27 september 2012 kl. 13.59
  Syd- og Sønderjyllands Politi efterlyser vidner til en episode, hvor en ældre kvinde blev antastet på Jerne Kirkegård i Esbjerg lørdag formiddag. En mand forsøgte at trækker op i hendes tøj.
  Episoden fandt sted mellem kl. 10.40 og 11 lørdag den 22. september. I et lukket areal, hvor der er affaldsspande og vandkander, begyndte manden at trække op i kvindens tøj.
  Hun slog ham over armen med en saks, som hun havde i hånden. Det fik ham til at stoppe sit forehavende, så kvinden kunne komme væk på sin cykel. 
  Politiet vil gerne i kontakt med vidner eller andre, som måske har kendskab til gerningsmanden.
  Han beskrives som: 20-25 år, 175-180 cm høj og sydlandsk af udseende. Han havde mørkt hår og talte et sprog, som kvinden ikke forstod. Hun beskriver i øvrigt manden som "pænog ordentlig" af udseende. 
  Henvendelser om det skete kan ske til Syd- og Sønderjyllands Politi, Lokalpolitiet i Esbjerg, Efterforskning på telefon 1-1-4.
  